**Резолюция № 1**

**Повече демокрация на работното място: за по-ефективен социален**

**диалог и колективно трудово договаряне**

Съвременните реалности и динамично протичащите глобални процеси, растящата нестабилност, промените в климата, дигитализацията и нововъзникващите форми на трудова заетост не само значително променят стандартната рамка на труд и социална защита, но съществено повишават непредвидимостта относно бъдещето на работещите и техните семейства.

Ние, от КТ “Подкрепа“, виждаме в тези предизвикателства, както и в нарастващото влияние на бизнеса при вземането на политически решения, реална заплаха за ограничаване на демокрацията на работното място, за подкопаване на принципа на свободно сдружаване, правото на колективно договаряне и на достъп до информация. Работещите все повече се чувстват лишени от права и тази тенденция неминуемо ще доведе до сериозни проблеми в сферата за труда и индустриалните отношения и до нови, конфликтни области в социалното партньорство.

За нашата демократична организация, работеща за създаването на по-справедлив и хуманен свят, преодоляването на тези предизвикателства може да бъде осъществено само чрез укрепване на солидарността и колективната защита на основните човешки и трудови права. Затова ние потвърждаваме нашия ангажимент решително и компетентно да продължим да работим за устойчиво бъдеще за хората на наемния труд, основано на демокрация, социална и икономическа справедливост, чрез:

* целенасочена работа за промяна в нагласите и за повишаване на осведомеността в българското общество относно постиженията на социалния диалог за постоянното повишаване на доходите и за подкрепа на работещите хора в България;
* по-правилно определяне на приоритетите на тристранното партньорство, които да се насочат директно към основните тенденции в света на труда – технологичните промени, новите форми на заетост и „зеления преход“;
* ежегодно договаряне на национално ниво (в НСТС) на препоръчителен процент за увеличение на трудовите възнаграждения, изчислен въз основа на прогнозния ръст на инфлацията (100%) и прогнозния ръст на брутния вътрешен продукт (60%);
* въз основа на договорения на национално ниво прогнозен процент за нарастване на възнагражденията, на браншово ниво да се договаря конкретното изменение на възнагражденията в бранша, като се отчита и прогнозният ръст на производителността на труда;
* подобряване на законодателните актове, които регламентират тристранното партньорство във всички икономически дейности, на всички нива;
* задълбочаване на двустранните контакти, активизиране на сътрудничеството и надграждане на диалога със сродни организации на гражданското общество;
* създаване на нови форми на партньорство, интегриращи неправителствения сектор и даващи възможност за по-нататъшно сътрудничество с представителите на гражданското общество;
* провеждане на изследвания по важни социално-икономически процеси в страната и изграждане на информационна мрежа и бази данни за нуждите на социалния диалог;
* организиране на обучение и разпространение на знания на всички равнища на социалното партньорство по измененията в трудовото и осигурителното законодателство;
* подобряване на координацията между участниците в колективното трудово договаряне, особено на секторно и териториално равнище;
* подобряване на съдържателната част на колективните трудови договори чрез изучаване, усвояване и прилагане на добри европейски и международни практики и стандарти;
* намиране на адекватни форми на противопоставяне на работодатели, които отказват да преговарят или които, чрез преговорите, правят опити за намаляване влиянието на синдикалната организация;
* договаряне на съвременна организация на труда и въвеждане на модерни техники на управление на човешките ресурси;
* търсене на възможности за представителство на интересите и договаряне в малките и средните предприятия, особено в случаи на отсъствие на синдикална структура.

Имайки предвид нарастващата роля на социалното партньорство и значението му за развитието на икономиката, КТ “Подкрепа“ и занапред ще работи за неговото ефективно функциониране за постигане на устойчиви съвместни решения и за установяване на модерни индустриални отношения на всички равнища – от предприятието до национално ниво. Тези отношения трябва да осигурят прозрачност на социалния диалог, да гарантират фундаменталните права на работното място; реално да прилагат формите на представителство и партньорство. Защото ситуацията, в която се намираме, налага комплекс от мерки, насочени към ускорено икономическо развитие, за да се промени в качествен аспект животът на българските граждани, в чийто труд и живот трябва да се утвърди социалната справедливост!